SKRIFTLIG FORESPØRGSEL E-1602/01

af Raina Echerer (Verts/ALE) til Kommissionen

(1. juni 2001)

Om: Kommissionens beslutning af 29. juni 2000

Betragtning 9 i Kommissionens beslutning 2000/418/EF(1) af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF(2), forbyder bedøvelse af dyr ved hjælp af indsprøjtning af gas og fremkaldelse af hjernedød ved sønderrivning af centralnervevæv, da der er risiko for overførsel af BSE.

I Rådets direktiv 93/119/EF(3) af 22.12.1993 defineres udtrykket bedøvelse som følger: enhver metode, som, når den anvendes på et dyr, hurtigt bringer dyret i bevidstløs tilstand, som varer, indtil døden indtræder.

Kan Kommissionen på denne baggrund oplyse følgende:

1. Gennemførelsen af direktiv 93/119/EF har ofte vist sig utilstrækkelig i praksis. Ofte vedligeholdes de boltpistoler, der normalt anvendes til bedøvelse, ikke korrekt eller anvendes forkert, dvs. boltpistolen er ikke stærk nok til at bedøve dyret i overensstemmelse med direktivet med henblik på slagtning. Denne situation blev der dog rådet bod på indtil 1.1.2001 ved at gøre brug af sønderrivning af centralnervevæv. Med Kommissionens beslutning af 29. juni 2000 genopstår denne situation (jf. http://www.tierschutz.cc om forholdene på østrigske slagterier). Hvordan vil Kommissionen udelukke, at direktivet overtrædes med beslutningens anvendelse? Er der planlagt yderligere kontrol? Hvilke ledsageforanstaltninger er der planlagt?

2. Har Kommissionen kendskab til tilfælde i andre medlemsstater, hvor der er foretaget slagtninger, uden at dyret er bedøvet i overensstemmelse med direktivet?

3. Støtter Kommissionen projekter til udforskning af korrekt bedøvelse af slagtedyr?

(1) EFT L 158 af 30.6.2000, s. 76.

(2) EFT L 194 af 29.7.1994, s. 96.

(3) EFT L 340 af 31.12.1993, s. 21.

Svar afgivet på Kommissionens vegne af David Byrne

(23. juli 2001)

Formålet med sønderrivning af centralnervevæv var at stoppe de kramper efter bedøvelsen, man oplevede hos de pågældende dyr, og metoden blev anvendt af hensyn til slagterens sikkerhed. Rygmarvsstødning sikrede, at intet dyr ville vågne op efter bedøvelse med boltpistol. Imidlertid blev brugen af rygmarvsstødning begrænset, dels på grund af frygt for spredning af bovin spongiform encephalopati (BSE) og dels som følge af forbedrede bedøvelsesmetoder.

Kommissionens Levnedsmiddel- og Veterinærkontor (FVO) gennemfører regelmæssige kontrolbesøg på slagterier i medlemsstaterne, hvor det kontrolleres, at bedøvelsesprocedurerne anvendes i overensstemmelse med bestemmelserne i Rådets direktiv 93/119/EF af 22. december 1993 om beskyttelse af dyr på slagte- eller aflivningstidspunktet.

Der var på basis af FVO's seneste kontrolbesøg tegn på problemer med bedøvelsespraksis i to medlemsstater. Der er indledt en overtrædelsesprocedure mod en medlemsstat, fordi den har undladt at gennemføre visse bestemmelser i direktiv 93/119/EF. Imidlertid blev disse mangler vedrørende bedøvelse observeret, inden Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF, trådte i kraft.

Kommissionen yder ikke i øjeblikket økonomisk støtte til noget forskningsprojekt til udforskning af acceptable bedøvelsesmetoder. Den Videnskabelige Styringskomité beskæftiger sig for nærværende med spørgsmålet om penetrative bedøvelsesmetoder.